b"\n_START_ARTICLE_\nJohann Nikolaus von Dreyse\n_START_SECTION_\nBiografia\n_START_PARAGRAPH_\nFill d'un many\xc3\xa0, va aprendre l'ofici del seu pare i aviat va demostrar un gran inter\xc3\xa8s per a la mec\xc3\xa0nica i les armes de foc._NEWLINE_En 1809 va marxar a Par\xc3\xads per tal de perfeccionar-se, treballant fins al 1814 a la f\xc3\xa0brica de l'armer su\xc3\xads Jean-Samuel Pauly, que estava experimentant amb fusells de retroc\xc3\xa0rrega. Despr\xc3\xa9s de la mort del seu pare, en 1815, va tornar a S\xc3\xb6mmerda i es va fer c\xc3\xa0rrec del seu taller. El 1824 va fundar una empresa per a la fabricaci\xc3\xb3 de c\xc3\xa0psules iniciadores (pistons de fulminat) i, endevinant l'inter\xc3\xa8s que despertaria en els ex\xc3\xa8rcits el posseir un cartutx que port\xc3\xa9s en un paquet tots els elements necessaris per al tret, es va esfor\xc3\xa7ar en dur a la pr\xc3\xa0ctica aquesta idea del seu mestre Pauly. Dels seus treballs en aquest sentit va n\xc3\xa9ixer l'anomenat \xe2\x80\x9cfusell d'agulla\xe2\x80\x9d, ideat primer com d'avantc\xc3\xa0rrega i transformat el 1836 en arma de retroc\xc3\xa0rrega. El fusell Dreyse \xc3\xa9s considerat com un dels primers fusells de retroc\xc3\xa0rrega. i percussi\xc3\xb3 central, encara que tingui poc que veure amb els models posteriors. Va ser un gran avan\xc3\xa7, doncs permetia una velocitat de tir de 7 trets per minut enfront dels 2  trets dels anteriors fusells d'avantc\xc3\xa0rrega_NEWLINE_Aquest fusell va ser adoptat per l'ex\xc3\xa8rcit de Pr\xc3\xbassia el 1841, i Dreyse, recolzat pel govern prussi\xc3\xa0, va fundar llavors la gran f\xc3\xa0brica de fusells i municions de S\xc3\xb6mmerda, que ja a l'any seg\xc3\xbcent va comen\xc3\xa7ar a funcionar._NEWLINE_Despr\xc3\xa9s que el seu fusell va haver demostrat plenament la seva efic\xc3\xa0cia en la guerra contra Dinamarca (1864) \xe2\x80\x93efic\xc3\xa0cia que es confirmaria en el conflicte contra \xc3\x80ustria (1866)-, el modest artes\xc3\xa0 va ser premiat amb un t\xc3\xadtol de noblesa, incorporant al seu cognom el \xe2\x80\x9cvon\xe2\x80\x9d. A part de la seva activitat com armer va treballar en altres sectors, dissenyant un nou motor de vapor i una m\xc3\xa0quina per treballar metalls. El 1909 se li va erigir un monument, obra de l'escultor Wilhelm Wandschneider."